國米絕殺烏甸尼斯 力爭史上最高分封王
2024年04月09日 09:00
東網電視
更多新聞短片
大衞法迪斯成贏波英雄。(Getty Images)
周二(9日)凌晨意甲賽事,國際米蘭靠大衞法迪斯喺補時5分鐘「絕殺」,作客2比1反勝烏甸尼斯。國際米蘭依家拋離第2位嘅AC米蘭14分,捧盃機會高唱入雲,球迷更加關注嘅係,佢哋可唔可以打破意甲史上最高分奪冠紀錄。
國米上半場先落後0比1,但查漢奴古50分鐘射入12碼追平,去到95分鐘拿達路馬天尼斯遠射中柱,大衞法迪斯「執雞」射入致勝球。國米今季31場聯賽場場入波,成為意甲史上首支頭31場聯賽都入波球隊,佢哋依家累積82分,如果最後7輪全勝(103分),就會打破祖雲達斯13/14球季以102分奪冠紀錄。
國米教練施蒙尼恩沙基賽後表示:「今場勝仗非常重要,最後7輪我哋拎到8分就可以奪冠,但我哋唔需要太關注積分榜。(破得分紀錄)呢個會係我哋嘅動力,但依家要先專注下一場比賽對卡利亞里,我會畀球員休息1日,之後繼續專注爭勝。」